Il plaschair da viver po surmuntar tut

Da Gertrud Amstutz

Mintgatant decida ina suletta secunda sur da noss destin. Lucien Sandoz ha survivì in grev accident da moto, ma dapi lura es el paralisà. Las midadas rigurusas d'ina vita en la sutga cun rodas han a l'entschatta pretendì tut dad el. Ussa però è sia identitad puspè quasi la medema sco pli baud. Il mintgadi da Lucien Sandoz è emplenì cun la professiun, sport, viadis, animals da chasa, amis - e plans per l'avegnir.

Il tschiel è tut blau ed in ventin miaivel procura ch'i na vegnia memia chaud quel di dals 17 da zercladur 1994. In di da stad tempriva plain sulegl - gist quell'aura che motociclists han gugent. Era Lucien Sandoz. EI va plaunsieu cun sia moto tras la Val de Travers. Sin la cuntrada na guarda el dentant betg oz. EI sa prepara per l'examen final d'in curs da perfecziunament e sa concentrescha cumplainamain sin sia maschina e sin la via. Lura tuttenina succedi, in auto al taglia la via. La collisiun n'è betg d'evitar. Lucien Sandoz sgola trenta meters tras l'aria e resta per terra grevamain blessà. Sia moto vegn stgarpada en tocs.

Trais emnas en il coma
En il ospital vischinant da Couvet na pon ins betg gidar il grev blessà. Suenter las emprimas mesiras urgentas per salvar sia vita vegn el transportà immediat cun helicopter en il ospital universitar da Losanna, nua ch'el vegn operà urgentamain. Silsuenter vegn el transferì, en in letg da sablun, en il Center svizzer dals paraplegichers (CSP) a Nottwil. Tut quai sa il Neuchatelais però mo da l'udir. EI sez era suenter l'accident en il coma, dal qual el e sa dasda pir trais emnas e mesa pli tard - sco paraplegicher. Co sa sentiva el quella gia? Lucien Sandoz vegn in mument tut quiet ed en ses egls ves'ins in per larmas. Mo lura entschaiva el a raquintar frestgamain: “L'emprim na saveva jau insumma betg quant mal che jau era vidlonder. Ins discurriva mo da reabilitaziun. Il schoc è vegnì pir cur che jau hai realisà che mias chommas eran sut la cuverta da letg sco sch'ellas na faschessan betg part da mes corp, e che jau era collià cun in apparat da respiraziun, perquai che mia respiraziun na funcziunava betg pli endretg.”

Il pir era dentant per el che sia atgna dunna na pudeva betg pli acceptar el en ses stadi da lez temp gist ussa ch'el avess duvrà urgentamain il confiert ed il sustegn da quest uman che stat il pli datiers dad el. Lucien Sandoz refusava il da mangiar e na vuleva discurrer cun nagin pli. “Las emprimas emnas a Nottwil fascheva jau savens patratgs davart il senn da la vita sut talas cundiziuns e restricziuns.”

Recuperà il plaschair da viver
Cun il temp ha el dentant puspè chattà nov curaschi e speranza enstagl da tristezza e desperaziun. Oz, set onns pli tard, ha Lucien Sandoz recuperà ses plaschair da viver da pli baud. Quai sa mussa gia en la moda co ch'el entra en l'ustaria dal “Foyer Handicap” a Neuchâtel. Strusch qua, dat el tscha e là il maun e discurra in per pleds cun enconuschents. Arriva a la maisa, stauscha el d'ina vart las sutgas e parchescha sia sutga cun rodas. EI sez resta però trasor en moviment sa auzond mintgatant da la sutga. “Quai è pervi dal decubitus”, declera el cun in surrir. Tals exercizis èn dapli che mo exercizis da stender. Els distgargian ed impedeschan qua tras smatgadas chaschunadas dal seser permanentamain. Là nua che l'ossa n’è betg surtratga suffizientamain cun musculs e grass, vegn la pel criva dal seser, senza ch'il pertutgà sentia insatge. Lucien Sandoz ademplescha quest'obligaziun senza problems. Sia musculatura dal bratsch bain trenada al gida cur ch'el sto sa transferir pliras gia a di da la sutga cun rodas en l'auto e puspè enavos. Las stentas dal mintgadi midà na pon betg pli tementar il Romand plain vita. Enstagl da sa lamentar sur da ses destin, è el s'adattà gia daditg a las novas cundiziuns ed a sias pussaivladads. Quai vul era dir ch'el 

dovra per la tgira quotidiana da la sanadad trais fin quatter gia tant temp sco ina persuna che nun è en sutga cun rodas, e ch'el sto observar fitg bain ses corp. Quai saveva Lucien Sandoz dentant gia avant ch'el è extrà da la clinica speziala a Nottwil.

Satisfacziun en la vita professiunala
Lucien Sandoz appreziescha e tgira il contact cun ils conumans. EI era en sasez gia pli baud adina sin viadi e tranter la glieud, saja quai privat u durant sia lavur professiunala - l'emprim sco manischunz dad autos da vitgira e pli tard sco policist. “Jau era partì en tar la controlla dals parcadis e dal traffic e gieva era cun l'ambulanza.” Gia avant il grev accident ha el cumenzà a lavurar sin sasez sco scolast d'autoscola. En quest metier è el turnà enavos, suenter ch'el aveva terminà cun success la reabilitaziun, dentant cun la pitschna differenza ch'el preparava pli baud mintg'onn passa 400 persunas per l'examen dad ir cun auto.
Oz èsi mo anc passa in mez tozzel. Il motiv: “Jau dastg mo anc instruir sin autos cun mecanissem automatic.” E per quai ha il spezialist versà anc stuì far in examen da psicologia. Lucien Sandoz surri ina gia dapli. Tge duess anc pudair starmentar el?

Sia professiun pratitgescha el anc adina cun grond engaschament e conscienziusadad. Sper las lecziuns dad ir cun auto fa Lucien Sandoz dus dis ad emna servetsch da telefon per in collega ed exequescha per el las lavurs administrativas. Igl è impurtant per el da gidar là nua ch'el po effectuar insatge. Per exempel sco scolast plain pazienza d'ina giuvna da deschset onns ch'è crudada cun quatter onns giu dal balcun ed è dapi lura en la sutga cun rodas. Ma i tutga er tar la vita da mintgadi da stuair supportar sconfittas. Ina da sias scolaras ha disditg er en la quarta emprova da far l'examen dad ir cun auto, suenter ch'ella aveva pruvà gia duas giadas senza success cun in auter scolast. “Igl è mintga gia nausch per mai da stuair constatar suenter ch'i n'è betg anc stà il dretg mument”, di Lucien Sandoz.

Il paraplegicher da 45 onns ha er scuvrì puspè l'attracziun dal sport. Sco um giuven deva Lucien Sandoz hockey sin glatsch e ballape. Al FC Xamax Neuenburg è el stà fidaivel sco fan, che va sche pussaivel era a guardar il gieus ordaifer. Ses nov hobi, ch'el tgira intensivamain, è dentant tennis. EI ha cumenzà a dar tennis surtut per rinforzar sia musculatura, ma en il fratemp è el tut intgantà da quest sport. Cun ses club sa participescha el savens a concurrenzas, era a l'exteriur. Avant pauc temp ha Lucien Sandoz schizunt cumprà in handybike e trenescha ussa cun gronda premura, per ch'el possia tegnair pitg cun ses amis cur ch'els van cun velo. Ina gia ha el perfin laschà metter si jetskis ed è filà sur l'aua vi cun setanta kilometers l'ura. “Cun l'agid adequat è bler pussaivel”, manegia el. Ed igl è cumprovà che cun las difficultads crescha er la fantasia. Lucien Sandoz fa per exempel purtar ina segunda matratscha, sche l'autezza dad in letg n'è betg adattada per el. U sche las portas èn memia stretgas, gidi magari da pender ora il plat da l'isch. Ma tuttina datti anc blers impediments ch'ils umans en sutga cun rodas vegnan da superar mo cun grondas difficultads. Quai ha Lucien Sandoz er gia stuì percorscher durant las vacanzas. “Jau sun ì cun mia famiglia e cun amis a Mallorca. Ma jau nun hai pudì ma muventar endretg en quest hotel, uschia che nus avain la finala stuì midar hotel.”

Mo il curs da cuschinar ha purtà pauc
Lucien Sandoz è fitg attaschà a ses dus uffants. Corinne viva actualmain a Turitg e studegia là medischina veterinara. Miriam, la giuvna, abitescha tar sia mamma a Cornaux. Omaduas visitan lur bab uschè savens sco pussaivel. Ellas èn ed eran er pli baud in sustegn apprezià ed indispensabel per el en ils pli grevs temps, cunzunt cur ch'el ha stuì cumenzar da nov suenter il return dal CSP Nottwil.

Anc durant il temp che Lucien Sandoz abitava tar sia mamma - ils mastergnants eran anc vidlonder da far accessibel ses dachasa per la sutga cun rodas - è el vegnì divorzià da sia dunna. En il fratemp è el s'installà insanua auter en sias atgnas quatter paraids. Da chasa sa senta el dentant er en l'ustaria privada dal “Foyer Handicap” a Neuchâtel. Là s'inscuntra 
l'anteriur pensiunari da la chasa cun auters da sia clicca per dar ina baterlada e “perquai che jau na sai cuschinar bain”, agiunta el cun in surrir. Quai era gia pli baud uschia e n'è er betg sa midà suenter il curs da cuschinar ch'el aveva fatg. En mintga cas era il resultat uschia ch'el procura er vinavant pli gugent per menus precuschinads, cur che sias figlias vegnan sin visita.

Tar sia famiglia tutgan era dus giats persians. Quels ha el spezialmain gugent, malgrà che lur tgira al dat blera lavur. Ses egls cumenzan a traglischar cur ch'el discurra dad els u dal chaun-luf ch'el aveva pli baud. I n'è betg exclus ch'el less cun chaschun puspè in chaun. “Ils animals èn ils megliers amis da l'uman”, din ins. Lucien Sandoz surri e di ch'el haja sentì fitg spert suenter l'accident, tgi che manegiava bain cun el ed era propi attaschà ad el. I n'è betg tants pli sco avant ils 17 da zercladur 1994. Che blers han “laschà pender” el quella gia, ha fatg mal ad el. Sia natira allegra e cordiala e la forza interna eran però pli fermas. Oz è l'um grevamain tutgà dal destin quel che dat als auters in surrir u in per pleds encuraschants.

Bunas regurdientschas da Nottwil
Lungurella u inactivitad na conuscha Lucien Sandoz betg. Il Neuchâtelais plain umor guarda enavant, en l'avegnir. EI siemia d'in'atgna chasa ch'el less laschar construir per el e sia partenaria. EI po ussa discurrer senza problems dals eveniments tragics da pli baud. EI ha emprendì co ch'ins po chattar adina e dapertut novas sfidas che enritgeschan la vita. Quai n'è betg adina stà uschia. E sch'el ha magari davant ils egls maletgs dal passà, n’èsi betg adina mo stgirs. En fitg buna regurdientscha èn restads ad el ils nov mais da reabilitaziun en il Center svizzer dals paraplegichers a Nottwil. Grazia a la tgira premurusa, al tractament excellent ed er ad auters agids po el oz puspè sa muventar independentamain, s'organisar sez e giudair sia vita: “Jau sun engraziaivel per quai e prend tut sco quai ch'i vegn. Impediments èn qua per vegnir superads.”